Document ID: 32004D0631

KOMISIJAS LĒMUMS
(2004. gada 13. augusts)
par Kopienas finansiālo ieguldījumu klasiskā cūku mēra apkarošanā Slovākijas Republikā 2004. gadā
(izziņots ar dokumenta numuru K(2004) 3087)
(autentisks ir vienīgi teksts slovaku valodā)
(2004/631/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas 2003. gada Pievienošanās aktu un jo īpaši tā 32. panta 1. punktu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 5. panta 3. punktu,
tā kā:
(1)
2004. gadā Slovākijas Republikā bija klasiskā cūku mēra uzliesmojums. Šīs slimības attīstība rada nopietnus draudus Kopienas lauksaimniecības dzīvnieku populācijai.
(2)
Lai palīdzētu iespējami drīzāk apkarot šo slimību, Kopiena var sniegt finansiālu atbalstu dalībvalstu attaisnoto izmaksu segšanai, kā paredzēts Lēmumā 90/424/EEK.
(3)
Saskaņā ar 3. panta 2. punktu Padomes 1999. gada 17. maija Regulā (EK) Nr. 1258/1999 par kopējās lauksaimniecības politikas finansēšanu (2), veterināri sanitāros un fitosanitāros pasākumus, ko veic saskaņā ar Kopienas noteikumiem, finansē Eiropas Lauksaimniecības virzības un garantiju fonda Garantiju nodaļa. Šo pasākumu revīziju veic saskaņā ar minētās regulas 8. un 9. pantu.
(4)
Kopienas finansiālo atbalstu izmaksā tikai ar noteikumu, ka plānotās darbības ir faktiski īstenotas un attiecīgās iestādes sniedz visu vajadzīgo informāciju noteiktā termiņā.
(5)
2004. gada 29. martā Slovākijas Republika iesniedza oficiālu pieprasījumu atlīdzināt visus tās teritorijā radušos attiecīgos izdevumus.
(6)
Ir jādefinē termins “ātra un atbilstoša kompensācija lopkopjiem”, kas lietots Lēmuma 90/424/EEK 3. pantā, kā arī termini “samērīgi maksājumi”, “pamatoti maksājumi” un attaisnoto izdevumu kategorijas, kas ietilpst ar obligāto nokaušanu saistītajos “citos izdevumos”.
(7)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālā atbalsta piešķiršana Slovākijas Republikai
Klasiskā cūku mēra apkarošanai 2004. gadā Slovākijas Republika var saņemt Kopienas finansiālo atbalstu, lai segtu 50 % no šādiem izdevumiem:
a)
ātra un atbilstoša kompensācijai lopkopjiem, kas bijuši spiesti nokaut savus lopus klasiskā cūku mēra uzliesmojumu apkarošanas pasākumos 2004. gadā, saskaņā ar Lēmuma 90/424/EK 3. panta 2. punkta pirmo un septīto ievilkumu un saskaņā ar šo lēmumu;
b)
darbības izdevumi, kas saistīti ar dzīvnieku nokaušanu, liemeņu un citu produktu iznīcināšanu, telpu tīrīšanu un dezinfekciju un piesārņoto iekārtu tīrīšanu, dezinfekciju vai, vajadzības gadījumā, iznīcināšanu, saskaņā ar Lēmuma 90/424/EEK 3. panta 2. punkta pirmo, otro un trešo ievilkumu un šo lēmumu.
2. pants
Definīcijas
Šajā lēmumā piemēro šādas definīcijas:
a)
“ātra un atbilstoša kompensācija” ir kompensācijas maksājums, ko veic 90 dienās pēc dzīvnieku nokaušanas atbilstīgi to tirgus vērtībai, kā norādīts 3. panta 1. punktā;
b)
“samērīgi maksājumi” ir maksājumi materiālu vai pakalpojumu pirkšanai par samērīgām cenām salīdzinājumā ar tirgus cenām pirms klasiskā cūku mēra uzliesmojuma;
c)
“pamatoti maksājumi” ir maksājumi tādu materiālu vai pakalpojumu pirkšanai, attiecībā uz kuriem uzrāda to veidu un tiešo saistību ar 1. panta a) punktā minēto obligāto dzīvnieku nokaušanu.
3. pants
Attaisnotie izdevumi, uz ko attiecas Kopienas finansiālais atbalsts
1. Maksimālo attaisnoto izdevumu summu par vienu dzīvnieku, ko kompensē dzīvnieku īpašniekiem, nosaka, ņemot vērā tirgus vērtību, kāda šiem dzīvniekiem bija pirms inficēšanās vai nokaušanas.
2. Ja Slovākijas Republika saskaņā ar 1. panta a) punktu maksājamos kompensācijas maksājumus veic pēc 2. panta a) punktā noteiktā 90 dienu termiņa, attaisnoto izdevumu summu izdevumiem, kas radušies pēc minētā termiņa, samazina šādi:
-
par 25 % maksājumiem, kas veikti 91 līdz 105 dienas pēc dzīvnieku nokaušanas;
-
par 50 % maksājumiem, kas veikti 106 līdz 120 dienas pēc dzīvnieku nokaušanas;
-
par 75 % maksājumiem, kas veikti 121 līdz 135 dienas pēc dzīvnieku nokaušanas;
-
par 100 % maksājumiem, kas veikti vairāk kā 136 dienas pēc dzīvnieku nokaušanas.
Tomēr Komisija piemēros atšķirīgu grafiku un/vai mazākus samazinājumus, vai arī vispār nepiemēros samazinājumus, ja konkrētu pasākumu sakarā ir radušies ārkārtas pārvaldes apstākļi vai ja Slovākijas Republika uzrāda citus labi pamatotus attaisnojumus.
3. Izmaksas, kas minētas 1. panta b) punktā un par ko var saņemt finansiālu atbalstu, ir tikai tās, kas paredzētas III pielikumā.
4. Kopienas finansiālā atbalsta aprēķinos neiekļauj:
a)
pievienotās vērtības nodokli;
b)
valsts ierēdņu algas;
c)
tādu valsts materiālu izmantošanu, kas nav kaušanas palīgmateriāli.
4. pants
Maksājumu nosacījumi un apliecinošie dokumenti
1. Kopienas finansiālo atbalstu nosaka saskaņā ar Padomes Lēmuma 90/424/EEK 41. pantā noteikto procedūru, ņemot vērā:
a)
pieprasījumu, kas saskaņā ar I un II pielikumu iesniegts 2. punktā paredzētajā termiņā;
b)
sīki izstrādātus dokumentus, ar ko apliecina a) apakšpunktā minētā pieprasījuma summas;
c)
5. pantā minēto iespējamo Komisijas pārbaužu uz vietas rezultātus.
Dokumentus, kas minēti b) apakšpunktā, un attiecīgo komerciālo informāciju dara pieejamu Komisijai pārbaužu uz vietas veikšanai.
2. Pieprasījumu, kas minēts 1. punkta a) apakšpunktā, iesniedz elektroniskā veidā saskaņā ar I un II pielikumu 60 kalendāro dienu laikā pēc šī lēmuma izziņošanas.
Ja šo termiņu neievēro, Kopienas finansiālo atbalstu samazina par 25 % par katru nokavēto mēnesi.
5. pants
Pārbaudes uz vietas, ko veic Komisija
Komisija, sadarbojoties ar kompetentajām valsts iestādēm, var veikt pārbaudes uz vietas par klasiskā cūku mēra apkarošanas pasākumu īstenošanu un to radītajiem izdevumiem.
6. pants
Saņēmēji
Šis lēmums ir adresēts Slovākijas Republikai.
Briselē, 2004. gada 13. augustā

Labels: 18
19
5
6